Kolmas vaadeldav võimalus seevastu tähendab aktiivset suhet globaalse popkultuuri müütidesse, aktiivset dialoogi nendega. See võib tähendada väga erisuguseid võimalusi. Näiteks ameerikalikku peavoolurocki mängiv ansambel "Mr. Lawrence" asetab end teadlikult rahvusvahelise popkultuuri keskmesse ja mõtestab oma muusika jaoks universaalseid klišeid. "Vennaskond" seevastu võtab needsamad mütoloogilised popkujundid (mis on tema juhtumil peaasjalikult pärit punk'i ja post-punk'i aegadest) ning muudab nad Eesti kultuuriruumi jaoks justkui pisemaks, argisemaks ja provintslikumaks. Tema reaktsioon "suure maailma" popvalikute rohkusele on teatav vabatahtlik kitsendus, keeldumine seda kaasa tegemast ning taandumine lapsemeelsesse nostalgiasse.